Referat frå møte i fagteam for F1 2001/2002, fredag 15.06.01 kl. 9,00 – 11,30

Til stades: Øyvind Bjørkås, Bjørn Bjørlykke, Vivian Hernar Gullberg, Svanhild Holme, Brit Aalberg Husebø, Thormod Stangenes, Oddrun Øwre. 

Studieleiar Øyvind Bjørkås leia  møtet.

Det låg ikkje føre noko sakliste til møtet, men følgjande moment kom opp:

Sak 1: 
Ressursbruk til arbeidet i fagteamet

Denne saka var også framme på forrige fagteammøte der faglærarane bad om å få kvantifisert og plassert arbeidet i fagteamet i forhold til rammene for årsverket faglærarane skal gjennomføra. Resultatet har blitt at arbeidet i fagteamet skal reknast av dei 10 % som faglærarane har til administrasjon av undervisning. Konkretisert med eit døme: For dei praktisk estetiske faga på 3,3 vekttal vil det seia om lag 18 timar pr. klasse for heile året, eller om lag 6 timar pr. vekttal. Møteaktivitet og arbeidet i fagteamet må avgrensast og haldast innan den stipulerte ramma, fordi nokre av faglærarar er involverte i fleire fagteam. Elles er det opna opp for og ønskjeleg at faglærarane kan bruka av FoU-ressursen til fagteamarbeid, men om og korleis må den enkelte faglærar få avgjera. Bruk av FoU-ressursen i PLUTO-prosjektet, må skje etter nærare avtale med avdelingsleiinga og prosjektleiinga.

Styrar/praksislærar Svanhild Holme bad om meir avklaring av ressursbruken også for barnehagane sitt vedkomande. Dei har reiseutgifter til ulike møte, møtetid osb. Korleis blir det dekka? Barnehagen bidrar med ein del sjølv, men kor mykje kan dei evt. bruka av tilførte midlar frå prosjektet? Øyvind Bjørkås presiserte at når det gjeld utstyr og ressursar til barnehagen, er det viktig at barnehagen sjølv lager ei liste over kva utstyr/ressursar dei har og kva dei treng og ønskjer av nytt utstyr.

Sak 2: 
Fagteamleiar

Bjørn Bjørlykke hadde sagt seg viljug, og vart valt med akklamasjon. Han tek til i funksjonen ved oppstart av nytt studieår. Det er avsett 30 timar til arbeidet som fagteamleiar i F1 for komande studieår. 

Sak 3: 
Praksisteam

Svanhild Holme reiste spørsmålet om praksisteam. Saka vart ikkje drøfta, men studieleiar svarte at Marta Sinnerud tar eit initiativ etter sommarferien.

Sak 4:
Estetiske fag – organisering

Spørsmålet om det skal vera høve for studentane første året å fordjupa seg noko meir i eitt av dei praktisk estetiske faga eller om faga skal vera likt fordelte, dvs. 3,3 vekttal pr. fag, må ein koma attende til. Departementet har signalisert at dei er opne for utprøvingar. Men det er nødvendig med ei grundig drøfting av spørsmålet.

Sak 5: 
Vurdering av PLUTO-prosjektet etter 1. studieåret
Fagteamet reknar med at vurderinga av prosjektet går kontinuerleg, og at prosjektleiinga tar ei brei vurdering etter 1. studieåret. I denne vurderinga vil rapportane og vurderingane som dei ulike deltakarar i prosjektet har utarbeidd i haust- og vårsemesteret vera ein del, men også eksamensresultat kan gi ein peikepinn på om og i kor stor grad studentane har tileigna seg kunnskapar og dugleik i forhold til krav i studiet. Fagteamet ber difor prosjektleiinga om også å samanlikna og vurdera eksamensresultata hos PLUTO-klassane, både i allmenn- og førskulelærarutdanninga med klassane som ikkje har vore involverte i prosjektet. Vi er klår over at prosjektet skal gå over tre år, og at det då skal gjennomførast ei større vurdering, men ganske mange fag går berre over eitt år. For desse faga sin del vil ein ikkje ha noko betre vurderingsgrunnlag om tre år enn kva ein alt har i dag.

6.

Årsplan for F1A og F1B. 

Hovudplanen for året er utarbeidd. Meir detaljert planlegging må koma til hausten. 

7.

Kva dokument forankrar ein førskulelærarstudiet i?  

Det blei reist spørsmål om kva dokument førskulelærarstudiet for komande år skal vera forankra i. Kva informasjon eller dokument får studentane ved oppstarten? Skal ein sjå bort frå fagplan og rammeplan for studiet? Kva dokument skal i så fall erstatta desse? Tanken om å bruka rammeplanen for barnehagen har vore framme på tidlegare møte, men dette er ikkje nok. Fordi studentane skal også ha kompetanse for 1.klasse. Dermed må studiet også relaterast til L97 for 1.klasse og småskuletrinnet. Rammeplanen for barnehage og grunnskule dreier seg om mål, innhald og aktivitetar i desse organisasjonane sett i forhold til barn og unge. Desse dokumenta er opptekne av barn og unge si utvikling. Indirekte kan ein lesa seg til kva kompetanse den vaksne må ha for å innfri forventningane, og ein ser at det er svært stort samsvar mellom krava i desse dokumenta og krava i rammeplanen for førskulelærarutdanninga. Kvifor då leggja vekk rammeplanen for førskulelærarstudiet? Sidan rammeplanane for barnehage og grunnskulen dreier seg om barn og unge, er ikkje studentane si eigenutvikling t.d. i dei estetiske faga så klart uttrykt i desse dokumenta som den er i rammeplanen for førskulelærarutdanninga. Difor kan ein ikkje utan vidare sjå bort frå gjeldande rammeplan for førskulelærarutdanninga. Når studentane kjem til hausten, må rammene for studiet vera klåre. 

8.
Oppgåver/innleveringar i ulike fag, fellesoppgåver og fagoppgåver

Oppgåver/innleveringar: Pedagogisk teori og praksis, drama og forming hadde laga oversyn i sine fag over aktuelle oppgåver/innleveringar i førskulelærarutdanninga. Drama og forming hadde også utarbeidd ei skisse vedrørande vurdering. Papira blei delt ut på møtet og kommenterte. Ped/praksis vil koma attende til kva oppgåver som skal vera obligatoriske. Utkasta må diskuterast meir og samordnast.  Studieleiar tok ansvar for å få sendt dei ulike utkasta vidare til dei som ikkje var på møtet.

Oppgåver i praksisperiodane: Når det gjeld studentane sine oppgåver i praksisperiodane, blei det understreka at desse kan koma frå barnehagen, frå faglærarar eller etter ønskje frå studentane. Men sjølvsagt viktig å samordna oppgåvene, slik at arbeidsmengda blir høveleg for studentane. 

Fellesoppgåver: I haustsemesteret er det framlegg om ei ny fellesoppgåve: ”Kulturskaping/kultursti med utgangspunkt i og utprøving i barnehagen sitt nærmiljø” med presentasjon av resultata på høgskulen i veke 51. Sidan prosjektet skal ha utgangspunkt i barnehagen sitt nærmiljø,  er det viktig at barnehagane gir nærare informasjon om nærmiljøa sine, t.d.spennande stader, gjerne med idear om kva som kan vera aktuelt av aktvitetar i forhold til kunst og kulturfaga. 

Fagoppgåver: Sidan enkelte barnehagar har ytre ønskje om at dei kunne tenkja seg meir erfaring med enkelte aktivitetar innan dei praktiske estetiske faga, ut frå eit eller anna spesialtfelt, ber faglærarane om at barnehagane kjem med ønskje om kva utøvande praktiske oppgåver dei meiner at studentane bør få erfaring med i dei ulike faga og som kan prøvast ut i den aktuelle barnehagen. Faglærarane ber om at tilbakemeldingane kjem tidleg i haustsemesteret, slik at dette kan innarbeidast i planane.

9.

Oppstartvekene - utkast

Utkastet for oppstartvekene blei presentert og kommentert. Når det gjeld gjesteførelesinga torsdag i veke 34, er den open for studentar, praksislærarar og faglærarar. Ein vil prøva å få plass til korverkstad-øvingar med framføring tysdag 28.august i samband med informasjonsmessa. Studentane får to dagar i barnehagen, torsdag og fredag i veke 35. Det skal arbeidast meir med utkastet. Oddrun og Øyvind har ansvar for det.

Referenten sine kommentarar: I og med at det ikkje låg føre noko sakliste til møtet, er det i ettertid ikkje så lett å skriva referat. Mange ulike moment kom opp og blei diskuterte. Referenten har sjølv prøvt å sortera og gruppera momenta slik at innhald som til ei viss grad høyrer saman har kome under same punktet. Referenten har også fylt ut med kommentarar slik at samanhengen blir klårare. 

Rommetveit, 18.06.01

Referent

Vivian Hernar Gullberg

